# Атанас Бабата

### от Уикипедия, свободната енциклопедия

Атанас Димитров – Бабата български революционер
Роден: | 1875 Синитево, днес България
Починал: | 25 юни 1905 Видин, днес Р.Македония

Атанас Иванов Димитров, наречен Бабата е български революционер, войвода на Вътрешната македоно-одринска реолюционна организация.

## [редактиране] Биография

Атанас Бабата е роден в близкото до град Пазарджик село Синитево. Баща му е бил учител. Рано остава сирак и се насочва към шивашкия занаят. Работи като калфа в Пазарджик, а по-късно – в София. Неговите връстници го наричат Бабата заради едрото му телосложение и най-вече голямата му глава. В София бурният младеж постъпва в Унтерофицерското училище и през 1897 г. става член на ВМОРО.

Атанас Бабата, наред с Марко Лерински, Христо Чернопеев и Михаил Апостолов – Попето, е един от хората, които Гоце Делчев изпраща като първи военни инструктори в Македония. През 1897 Атанас Бабата постъпва в четата на Антон Бозуков и заедно с четите на Гоце Делчев и Кочо Мусткура обикалят Драмско и Серско, за да организират населението и да събират средства за ВМОРО.

В началото на 1901 Атанас Бабата вече е помощник войвода в четата на Петър Юруков, която действа в Тиквешко, а по-късно същата година вече е назначен за самостоятелен войвода. Той е един от участниците в прочутата афера “Мис Стоун”, която дава голяма популярност на борбата на македонските българи пред европейската общественост. По време на Илинденското въстание четата на Атанас Бабата действа в Кратовско, където води няколко тежки сражения с многохилядна турска войска.

След въстанието Атанас Бабата се прибира в София заедно с по-голяма част от ръководителите на Организацията. Още през март 1904 г. обаче той отново влиза в Македония начело на чета. Това са първите чети, които ВМРО изпраща в Македония след въстанието – четата на Боби Стойчев - за Скопско и на Атанас Бабата - за Кратовско.

В новата ситуация след Илинденското въстание ВМРО започва отново да възстановява революционната мрежа и да създава комитети. Основният проблем, пред който се изправя Атанас Бабата е засилената сръбска пропаганда в Кратовско. Сърбоманите са в пълна услуга на турските власти и многократно предават четите на Организацията. След едно такова предателство на 11 юли 1904 г. четите на Атанас Бабата, Славейко Арсов и Стоян Донски са обградени при село Горно Гиленци, Кумановско. Сражението продължава шест часа. Турците използват артилерия и кавалерия, но четите успяват да пробият кордона и да се измъкнат, като загиват 20 четника, а раненият войвода Славейко Арсов се самоубива. Малко по-късно сръбската шпионска мрежа е разкрита, произнесени са смъртни присъди, които са изпълнени от кратовската чета на Атанас Бабата.

На 2 януари 1905 г. над село Княжево, Кратовско се провежда конгрес на Скопския революционен окръг. За членове на окръжното ръководство на Скопски окръг са избрани Даме Груев, Ефрем Чучков, Кръстьо Българията, Мише Развигоров и Атанас Бабата.

На 25 юни 1905 г. между селата Куклица и Пендак кратовската чета на Атанас Бабата попада на турска потеря. Войводата извежда четата от 21 души на връх Видин и заема отбранителна позиция. Върхът е обсаден от няколко хилядна турска войска и башибозук. Сражението започва около 10 часа сутринта, но въпреки неравенството на силите четниците отбиват всички атаки. От Куманово пристигат и два ескадрона кавалерия, но и тя не успява да превземе позициите на революционерите. По-късно от Куманово идва и планинска артилерия, която започва да обстрелва върха и положението на четата става критично. Атаките на аскера са подновени, но комитите ги отблъскват. Най-критичният момента настъпва, когато свършват патроните. Тогава четниците чупят пушките си, унищожават архивата и запазват последната бомба за себе си. Неравната схватка завършва с героична саможертва, подобна на сражението при Ножот. За да не попаднат живи в ръцете на турците четниците се самовзривяват. Последен възпламенява своята бомба войводата.

Атанас Бабата действа като революционер в Македония осем години, като неговият принос в борбата за свободата на Македония е безспорен. От 1897 до 1905 г. Атанас Бабата организира 15 революционни района в Македония. Четата му води повече от 30 сражения д турците. Ето характеристиката, която му дава неговият съратник и деец на ВМРО Стефан Аврамов: “Бабата беше една от крупните фигури н освободителното движение. И каква вяра имаха в него Гоце, а след това и Даме! Със своята неизчерпаема енергия и свеж дух той будеше от вековен сън поробената рая и й вдъхваше животворен ентусиазъм за борба и вяра в започнатото освободително движение... Неговата челичена структура, добрият му дух и творческа енергия не му даваха покой. Той не познаваше що е умора. Неговата смелост и решителност са редки в историята на македоно-одринското освободително движение.”

## [редактиране] Използвана литература

- Биографични данни от библиотека на ВМРО-София
- Биографични данни и фактология- "Алманах на българските национални движения след 1878г."

Взето от „http://bg.wikipedia.org../../../%D0%B0/%D1%82/%D0%B0/%D0%90%D1%82%D0%B0%D0%BD%D0%B0%D1%81_%D0%91%D0%B0%D0%B1%D0%B0%D1%82%D0%B0_3057.html“.

Категории: ВМРО

##### Views

- Статия
- Беседа
- Текуща версия

##### Търсене